CELEX: C2005/031/47
Language: el
Date: 2005-02-05 00:00:00
Title: Υπόθεση Τ-429/04: Αγωγή αποζημιώσεως της Trubowest Handel GmbH και του Viktor Makarov κατά του Συμβουλίου της Ευρωπαϊκής Ενώσεως και της Επιτροπής των Ευρωπαϊκών Κοινοτήτων που ασκήθηκε στις 25 Οκτωβρίου 2004

5.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 31/24
            
         Αγωγή αποζημιώσεως της Trubowest Handel GmbH και του Viktor Makarov κατά του Συμβουλίου της Ευρωπαϊκής Ενώσεως και της Επιτροπής των Ευρωπαϊκών Κοινοτήτων που ασκήθηκε στις 25 Οκτωβρίου 2004
   (Υπόθεση Τ-429/04)
   (2005/C 31/47)
   Γλώσσα διαδικασίας: η αγγλική
   Η Trubowest Handel GmbH, με έδρα την Κολωνία (Γερμανία), και ο Viktor Makarov, κάτοικος Κολωνίας, εκπροσωπούμενοι από τους δικηγόρους Κ. Αδαμαντόπουλο και Ε. Πετρίτση, με τόπο επιδόσεων στο Λουξεμβούργο, άσκησαν στις 25 Οκτωβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά του Συμβουλίου της Ευρωπαϊκής Ενώσεως και της Επιτροπής των Ευρωπαϊκών Κοινοτήτων.
   Οι ενάγοντες ζητούν από το Πρωτοδικείο:
   
               —
            
            
               να υποχρεώσει την Ευρωπαϊκή Κοινότητα, δυνάμει του άρθρου 288, δεύτερο εδάφιο, ΕΚ, να αποκαταστήσει τη ζημία που υπέστησαν λόγω της λήψεως οριστικών μέτρων αντιντάμπινγκ βάσει του κανονισμού αντιντάμπινγκ, επιδικάζοντας τα ακόλουθα ποσά:
            
         
               —
            
            
               118 058,46 ευρώ ως αποζημίωση στην Trubowest, πλέον τόκων υπερημερίας με ετήσιο επιτόκιο ύψους 8 %·
            
         
               —
            
            
               397 916,91 ευρώ (277 939,37 + 63 448,54 + 56 529,00) ως αποζημίωση στον V. Makarov, πλέον τόκων υπερημερίας με ετήσιο επιτόκιο ύψους 8 %·
            
         
               —
            
            
               128 000, 00 ευρώ ως διαφυγόντα κέρδη της Trubowest κατά τη χρονική περίοδο 2000 έως 2004, πλέον τόκων υπερημερίας με ετήσιο επιτόκιο ύψους 8 %· επικουρικώς, να καταβάλει στην Trubowest ως αποζημίωση για διαφυγόντα κέρδη κατά τη χρονική περίοδο 2000 έως 2004 ποσό που θα καθορισθεί κατά τη δίκη, με παρεμπίπτουσα απόφαση του Δικαστηρίου κατόπιν συμφωνίας μεταξύ των διαδίκων·
            
         
               —
            
            
               150 000,00 ευρώ ως αποζημίωση για την ηθική βλάβη που υπέστη ο V. Makarov, πλέον τόκων υπερημερίας με ετήσιο επιτόκιο ύψους 8 %·
            
         
               —
            
            
               να καταδικάσει το Συμβούλιο και την Επιτροπή στα δικαστικά έξοδα των εναγόντων.
            
         Ισχυρισμοί και κύρια επιχειρήματα
   Η πρώτη ενάγουσα είναι εταιρεία που εισάγει σωλήνες χωρίς συγκόλληση στην Ευρωπαϊκή Κοινότητα και ο δεύτερος ενάγων είναι ο διευθύνων σύμβουλος αυτής. Με την αγωγή τους επιδιώκουν την αποκατάσταση της ζημίας που ισχυρίζονται ότι υπέστησαν λόγω της εκδόσεως του κανονισμού 2320/97 (1) για την επιβολή οριστικών δασμών αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα, καταγωγής Ουγγαρίας, Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας.
   Οι ενάγοντες υποστηρίζουν ότι στο πλαίσιο διαδικασιών του άρθρου 81 ΕΚ επιβλήθηκε πρόστιμο σε ορισμένους κοινοτικούς παραγωγούς σωλήνων χωρίς συγκόλληση (2). Κατά τους ενάγοντες, είναι πολύ πιθανό, αν όχι βέβαιο, ότι η θίγουσα τον ανταγωνισμό συμπεριφορά των παραγωγών αυτών επηρέασε την ανάλυση της ζημίας και της αιτιώδους συνάφειας στο πλαίσιο των διαδικασιών αντιντάμπινγκ, δεδομένης της επικαλύψεως όσον αφορά το φάσμα των προϊόντων, τις εμπλεκόμενες εταιρείες και τις χρονικές περιόδους έρευνας του ανταγωνισμού, αφενός, και των πρακτικών αντιντάμπινγκ, αφετέρου. Οι ενάγοντες υποστηρίζουν ότι η Επιτροπή ουδόλως έλαβε υπόψη, όπως επιτάσσει ο κανονισμός 384/96 (3), την εν λόγω θίγουσα τον ανταγωνισμό συμπεριφορά κατά τον καθορισμό της ζημίας που προκλήθηκε από τις εισαγωγές που φέρεται ότι αποτελούσαν αντικείμενο ντάμπινγκ.
   Ως εκ τούτου, οι ενάγοντες προβάλλουν παράβαση του κανονισμού 384/96, καθώς και παραβίαση των αρχών της χρηστής διοικήσεως και της επιμέλειας. Επιπλέον, ισχυρίζονται ότι το Συμβούλιο και η Επιτροπή αναγνώρισαν μεταγενέστερα ότι η θίγουσα τον ανταγωνισμό συμπεριφορά επηρέασε την έρευνα ως προς τις πρακτικές αντιντάμπινγκ και, όπως προκύπτει από τον κανονισμό 1322/04 (4), έκριναν ότι τα επιβαλλόμενα με τον κανονισμό 2320/97 μέτρα δεν έπρεπε πλέον να εφαρμόζονται.
   Οι ενάγοντες ισχυρίζονται ότι αν το Συμβούλιο και η Επιτροπή δεν είχαν παραβιάσει τους ανωτέρω κανόνες και υποχρεώσεις, είναι πιθανό ότι ο κανονισμός 2320/97 δεν θα είχε εκδοθεί και οι ενάγοντες δεν θα είχαν υποστεί τη ζημία που υπέστησαν λόγω της εκδόσεώς του. Κατά συνέπεια, οι ενάγοντες ζητούν αποζημίωση για τη ζημία που υπέστησαν, η οποία, όσον αφορά την πρώτη ενάγουσα, συνίσταται σε απόδοση των δασμών που κατέβαλε βάσει του κανονισμού 2320/97, καθώς και σε αποζημίωση για διαφυγόντα κέρδη. Ο δεύτερος ενάγων ζητεί αποζημίωση για τα ποσά που κατέβαλε βάσει του κανονισμού 2320/97, για διαφυγόντα κέρδη λόγω μη καταβολής των μισθών του, για δικαστικά έξοδα, καθώς και για ηθική βλάβη.
   
      (1)  Κανονισμός (ΕΚ) 2320/97 του Συμβουλίου, της 17ης Νοεμβρίου 1997 (ΕΕ L 322, σ. 1).
   
      (2)  Απόφαση 2003/382/ΕΚ της Επιτροπής, της 8ης Δεκεμβρίου 1999, σχετικά με διαδικασία εφαρμογής του άρθρου 81 της συνθήκης ΕΚ (Υπόθεση IV/E-1/35.860-B Χαλυβδοσωλήνες άνευ ραφής) [κοινοποιηθείσα υπό τον αριθμό C(1999) 4154, (EE L 140, σ. 1)].
   
      (3)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 56, σ. 1).
   
      (4)  Κανονισμός (ΕΚ) 1322/2004 του Συμβουλίου, της 16ης Ιουλίου 2004, για τροποποίηση του κανονισμού (ΕΚ) 2320/97 για την επιβολή οριστικών δασμών αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα, καταγωγής, μεταξύ άλλων, Ρωσίας και Ρουμανίας (ΕΕ L 246, σ. 10).